USA ulatuslik välisabipakett, mis sisaldab 60 miljardit dollarit Ukrainale, läbis pühapäeval senatis olulise protseduurilise hääletuse, kuigi parempoolsete vabariiklaste vastuseis võib takistada selle lõplikult seaduseks saamist.
Abipaketti toetas hääletusel 67 ja vastu oli 27 senaatorit.
Seaduse lõplikku vastuvõtmist oodatakse nüüd kolmapäeval.
Valgesse Majja tagasi pürgiv USA ekspresident Donald Trump tervitas laupäeval rändekriisi lahendamisele suunatud eelnõu nurjumist ja lubas samas, et kui ta uuesti valitakse, siis viib ta oma esimesel ametisoleku päeval läbi ulatusliku deporteerimisoperatsiooni.
President Joe Bideni tajutavat nõrkust immigratsiooni vallas ära kasutada sooviva Trumpi survel näisid vabariiklastest seadusandjad otsustavat, et eelistavad peatada kõik piirireformid kuni novembris toimuvate valimisteni.
Senati piiriseaduse eelnõu sisaldas ka abi Ukrainale ja Iisraelile. Praegune senati välisabi pakett seob abi täielikult piiriküsimusest lahti.
Toimetaja: Aleksander Krjukov
Allikas: BNS